钦定古今图书集成/明伦汇编/氏族典/第177卷 > 田仁恭
## 钦定古今图书集成/明伦汇编/氏族典/第177卷 > 田仁恭

按《隋书田仁恭传》：“仁恭字长贵，平凉长城人。性宽仁，
有局度。在周，以明经为掌式中士。后以父军功，赐爵
鹑阴子，大冢宰宇文护引为中外兵曹。后数载，复以
父功拜开府仪同三司，迁中外府掾。从护征伐，数有
战功，改封襄武县公。从武帝平齐，加授上开府，进封
浙阳郡公，拜幽州总管。宣帝时，进爵雁门郡公。高祖”
为丞相，征拜小司马，进位大将军。从韦孝宽破尉迟
迥于相州，拜柱国。高祖受禅，进上柱国，拜太子太师。
奉诏营庙社，进爵观国公。未几，拜右武卫大将军。岁
馀，卒官，时年四十七。赠司空，谥曰敬。子世师嗣。时有
玉城郡公王景、鲜虞县公谢庆恩，并官至上柱国；大
义公辛遵，及其弟韶，并官至柱国。